U-I-320/98
Natisni
Opravilna št.:
U-I-320/98
Datum odločitve:
8. 10. 1998
Objavljeno:
OdlUS VII, 184
ECLI:
ECLI:SI:USRS:1998:U.I.320.98
Akt:
Zakon o spremembah in dopolnitvah Zakona o ustanovitvi občin ter o določitvi njihovih območij (Uradni list RS, št. 56/98) (ZUODNO), 130. in 146. tč. 1. čl.
Izrek:
Zahteva za oceno ustavnosti 130. in 146. točke 1. člena Zakona o spremembah in dopolnitvah Zakona o ustanovitvi občin ter o določitvi njihovih območij se zavrže.
Evidenčni stavek:
Ustavno sodišče je zahtevo za oceno ustavnosti zavrglo, ker vlagatelj izpodbija določbe, katerih protiustavnost je Ustavno sodišče že ugotovilo v neki drugi zadevi.
Geslo:
Ponovno odločanje Ustavnega sodišča o isti zadevi.
Občine, ustanovitev in določitev njihovih območij.
Pravna podlaga:
Zakon o Ustavnem sodišču (ZUstS), 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-285/98 z dne 17. 9. 1998.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Državni svet
Datum vloge:
18. 9. 1998
Vrsta odločitve:
sklep
Vrsta rešitve:
zavrženje
Dokument:
US19143
Dokument v PDF obliki:
U-I-320-98.pdf
63 KB
Prenesite datoteko
U-I-320/98
8.10.1998
S K L E P
Ustavno sodišče je v postopku za oceno ustavnosti, začetem z zahtevo Državnega sveta, na seji dne 8. oktobra 1998
s k l e n i l o :
Zahteva za oceno ustavnosti 130. in 146. točke 1. člena Zakona o spremembah in dopolnitvah Zakona o ustanovitvi občin ter o določitvi njihovih območij (Uradni list RS, št. 56/98) se zavrže.
O b r a z l o ž i t e v
1. Državni svet izpodbija 130. in 146. točko 1. člena Zakona o spremembah in dopolnitvah Zakona o ustanovitvi občin ter o določitvi njihovih območij (v nadaljevanju: novela ZUODNO). Navaja, da je Državni zbor z novelo ZUODNO brez poprejšnje izvedbe referenduma določil, da se devet naselij izloči iz Občine Škocjan in priključi k Občini Sevnica. Predlaga, da Ustavno sodišče razveljavi obe izpodbijani točki in sporna naselja prenese nazaj v Občino Škocjan.
2. Ustavno sodišče je o ustavnosti izpodbijanih določb novele ZUODNO že odločilo in sicer na zahtevo Občinskega sveta Občine Škocjan, vloženo 11.8.1998 (odločba št. U-I-285/98). Državni svet izpodbija novelo ZUODNO v istih točkah, z vsebinsko enakimi predlogi (zahtevkom) in z enako utemeljitvijo, kot jo je izpodbijal Občinski svet Občine Škocjan. Ustavno sodišče je v citirani odločbi razveljavilo del 130. točke 1. člena novele ZUODNO, ugotovilo protiustavno pravno praznino v 146. točki, naložilo Državnemu zboru, da protiustavno pravno praznino odpravi in določilo način izvršitve odločbe tako, da so sporna naselja do ustrezne spremembe ZUODNO del Občine Škocjan. Glede na to, da je bilo z navedeno odločbo v celoti odločeno o isti zadevi in to tako, kot v svoji zahtevi predlaga tudi Državni svet, je Ustavno sodišče zahtevo zavrglo.
3. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm ter sodnici in sodniki dr. Miroslava Geč - Korošec, dr. Peter Jambrek, dr. Tone Jerovšek, mag. Matevž Krivic, Franc Testen, dr. Lojze Ude, dr. Dragica Wedam - Lukić in dr. Boštjan M. Zupančič. Sklep je sprejelo soglasno.
P r e d s e d n i k :
dr. Lovro Šturm